গ্রেফতার অভিনেতা বিক্রম চট্টোপাধ্যায়। কিন্তু তাতেই আইনের উপরে ভরসা পাচ্ছেন না প্রয়াত সংগীতশিল্পী কালিকাপ্রসাদ ভট্টাচার্যের গাড়ির চালক অর্ণব রাওয়ের মা করবী ঘোষ। বিচারে বিক্রমের শাস্তি হয় কি না, সেটাই দেখতে চান তিনি। শুক্রবার করবী বলেন, ‘‘আমার ছেলে গরিব বলে জেল খেটেছে, আর বিক্রম বড়লোক বলে এতদিন বাইরে থেকেছেন। যেদিন ওঁর শাস্তি হবে, সেদিনই বুঝব আইন গরিব, বড়লোক সকলের জন্য সমান।’’
গত ৭ মার্চ দুর্গাপুর এক্সপ্রেসওয়েতে গাড়ি দুর্ঘটনায় মৃত্যু হয় কালিকাপ্রসাদের। ওই ঘটনায় ভারতীয় দণ্ডবিধির ৩০৪ ধারায় (অনিচ্ছাকৃত খুন, জামিনঅযোগ্য) মামলা করে অর্ণবকে গ্রেফতার করে পুলিশ। গ্রেফতারের পর জেলেই ছিলেন অর্ণব। গত ১৬ মে তাঁর জামিন মঞ্জুর করে কলকাতা হাইকোর্ট।
অর্ণব জেলে থাকার সময়েই গাড়ি দুর্ঘটনায় মৃত্যু হয় মডেল সনিকা সিংহ চৌহানের। ঘটনার সময়ে বিক্রম বেপরোয়া গাড়ি চালাচ্ছিলেন বলে অভিযোগ। তাঁর বিরুদ্ধে প্রথমে ভারতীয় দণ্ডবিধির ৩০৪এ ধারায় (অবহেলার ফলে মৃত্যু, জামিনযোগ্য) মামলা হয়। জামিনও পান বিক্রম। পরে তাঁর ক্ষেত্রেও ৩০৪ ধারা প্রয়োগ করা হয়।
বিক্রম গ্রেফতার হলেও, পুলিশের ভূমিকায় ‘সন্দিহান’ করবী। তাঁর কথায়, ‘‘পুরোটাই নাটক। উনি বড়লোক। ওঁকে কি পুলিশ জেলে রাখতে পারে!’’ করবীর প্রশ্ন, গাড়ি চালাতে গিয়ে দুর্ঘটনায় পড়ার পরে তাঁর ছেলেকে জেলে রাখা হলেও ‘মত্ত অবস্থায় দুর্ঘটনা ঘটানো’ বিক্রমকে কেন এতদিন ধরেনি পুলিশ। করবী বলেন, ‘‘বিচারের শেষে বিক্রম যেদিন শাস্তি পাবেন, সেদিনই বুঝব আইন আছে, ভগবান আছেন।’’